《挽宋显夫》
元代·李好文

四海人传二宋名，玉京连占两科荣。
鄢陵初喜知公字，长乐终思送我行。
故里经过人不在，遗孤问讯泪如倾。
荒坟数尺西山下，一段平芜绿又生。

作者简介：元大名东明人，字惟中。英宗至治元年进士。授浚州判官，入为国子助教。泰定间除太常博士。纂成《太常集礼》。后为监察御史。顺帝复以“至元”纪元，好文言年号袭旧之非，并言时弊之甚。累官礼部尚书，与修辽、金、宋史。至正九年，皇太子入学，命以翰林学士兼谕德，乃摘诸经要略，取史传及先儒论说，加以所见，为《端本堂经训要义》，供太子学习。又集历代帝王故事，成《大宝龟鉴》。官终翰林学士承旨。